**Beszámoló a tanulócsoportok működéséről**

A **Hódmezővásárhelyi Szakképzési Centrum Boros Sámuel Szakgimnáziuma és Szakközépiskolájának** GINOP-6.2.3 pályázatába, a tanulócsoportba bevont tanulók és mentorok létszámadatai:

|  |  |  |  |
| --- | --- | --- | --- |
| **HSZC Boros Sámuel Szakgimnáziuma és**  **Szakközépiskolája** | **Tanulócsoport** | **Mentorok** | **Tanulók** |
| **Tanulócsoport 1.** | Bodriginé Szabó Éva | 6 fő |
| **Tanulócsoport 2.** | Burai Dóra | 5 fő |
| **Tanulócsoport 3.** | Lőrincz Mónika | 5 fő |
| **Tanulócsoport 4.** | Pósáné Puskás Nikolett | 5 fő |
| **Tanulócsoport 5.** | Szatmári József | 6 fő |
| **Összesen:** | | 5 fő | 17 fő |

**Tanulócsoport 1.**

**Mentortanár: Bodriginé Szabó Éva**

**Tanulócsoport fejlesztési területe: szövegértés**

**Időpontja, helyszíne: Szerda, 8. óra, 8-as terem**

**1. Tagintézményi tanulócsoportba bevont tanulók és mentorok létszámadatai**

A tanulócsoportban 6 diákkal kezdtük el a munkát novemberben. Közülük hárman egészségügy ágazatra járnak, ketten logisztikára, egy diák pedig közgazdaság ágazaton tanul. Őket egy csoportban fejlesztem.

November óta 1 diákkal csökkent a csoport létszáma, tanulói jogviszonya megszűnt. Ő logisztika ágazaton tanult.

**2. A bemeneti mérések és az egyéni fejlesztési tervek alapján a fejlesztés, megsegítés fő területei**

A bemeneti mérésekből kiindulva úgy gondoltam, hogy a szókincsfejlesztés, a memóriafejlesztés, a koncentrációs készség, a tartós figyelem fejlesztése a legfontosabb területek.

Szókincsfejlesztést különböző témájú, nem csupán a mai korból származó szövegek segítségével végeztünk. A memóriafejlesztést leginkább játékos formában oldottuk meg. Talán ezt kedvelték leginkább a diákok. A koncentrációs készséget és a tartós figyelmet részben szintén játékos feladatokkal, részben szövegértési feladatokkal fejlesztettük. Úgy látom, hogy minden említett területen szükséges még a foglalkozás.

**3. Elért eredmények**

A diákokkal esetenként frontálisan végeztünk el egy-egy feladatot, máskor pedig egyéni szükségleteik alapján dolgoztak feladatlapokból.

XY és YZ teljesítettek a legjobban a csoport tagjai közül. Az ő esetükben a tartós figyelem időtartamát kell még növelni.

HH minden területen lényegesen elmarad csoporttársaitól. Úgy érzem, hogy ő nem ebben az iskolatípusban tudja megszerezni a szakmát.

DJ számára fontos a tartós figyelem időtartamának növelése és a memóriafejlesztés.

ZZ úgy érzi – és én is úgy gondolom -, hogy leginkább a memóriafejlesztés és az olvasási készség fejlesztése a fontos. A tanulócsoport tagjai közül ő volt az a diák, aki a leglelkiismeretesebben járt a fejlesztő foglalkozásokra.

**4. Együttműködés – kivel, milyen formában és témában** ----

**5. Javaslatok**

A diákok sokszor nagyon fáradtak, amikor a foglalkozásokra érkeznek. Jó volna, ha kevesebb kötelező órájuk lenne, így hatékonyabban tudnánk együtt dolgozni. Esetleg „0. évfolyamon” tanulhatnának, melynek során a fejlesztendő területeken megerősödnének, majd ezután kezdhetnék a 9. évfolyamot.

**Bodroginé Szabó Éva**

**mentortanár**

**Tanulócsoport 2.**

**Mentortanár: Burai Dóra**

**Tanulócsoport fejlesztési területe: angol nyelv**

**Időpontja, helyszíne: Csütörtök, 8. óra, Centrum**

**1. Tagintézményi tanulócsoportba bevont tanulók és mentorok létszámadatai**

A tanulócsoportban 5 diákkal kezdtük el a munkát. Közülük ketten a logisztika, hárman egészségügy ágazatra járnak. November óta 1 diákkal csökkent a csoport létszáma, tanulói jogviszonya megszűnt.

**2. A bemeneti mérések és az egyéni fejlesztési tervek alapján a fejlesztés, megsegítés fő területei**

A diákok idegennyelvi alapszókincse szegényes, ezért szókicsbővítést végeztünk több alkalommal. Az általános iskolai nyelvtani tananyagrész tudása hiányos, ezért az alábbi területeket fejlesztettem: létige, múlt idő, tagadás, kérdőmondat, birtokos mondások, számok, mondat szerkesztés.

**3. Elért eredmények**

Minden diák más-más tudással érkezett a csoportba. Egy olyan tanuló volt, aki kiemelkedett a többi közül, így neki haladóbb feladatokat tudtam adni. Két diák volt, akik évismétlés miatt újra kilencedikesek, a motivációjukon, hozzáállásukon nem vettem észre, hogy ők már egy évet tanultak a középiskolában. Ettől függetlenül az egyik diákkal szépen haladunk, elkerültük a félévi bukást. Egy diák SNI-s tanuló, akinek diszlexia diagnózisa van, érződik nála a szövegértési probléma, tudomásom szerint jár gyógypedagógus által tartott fejlesztő foglalkozásra. Vele nehezen haladunk.

**4. Együttműködés – kivel, milyen formában és témában**

----

**5. Javaslatok**

A diákok sokszor nagyon fáradtak, leterheltek. A foglalkozásokon sokszor emiatt passzív a hozzáállásuk.

**Burai Dóra**

**mentortanár**

**Tanulócsoport 3.**

**Mentortanár: Lőrincz Mónika**

**Tanulócsoport fejlesztési területe: matematika**

**Időpontja, helyszíne: Hétfő, 8. óra, 22-es terem**

**1. Tagintézményi tanulócsoportba bevont tanulók és mentorok létszámadatai**

Az induló létszámhoz képest nem volt változás. 5 fővel indult a csoport, és a diákok általában részt is vettek a foglalkozáson. Az első negyedévben összesen 11 foglalkozást tartottunk. Egy fő (Kuklis Beatix 9. c osztály) hiányzott igazoltan 5 alkalommal, egy fő (Tóth Lilla Éva 9. c osztály) pedig egy alkalommal.

**2. A bemeneti mérések és az egyéni fejlesztési tervek alapján a fejlesztés, megsegítés fő területei**

A foglalkozásokon azokat a matematikai témaköröket nézzük át, amelyek a 9. évfolyam követelményeihez tartoznak, illetve olyan ismereteket is átismétlünk, gyakorlunk, amelyek ahhoz szükségesek, hogy az új követelményeknek meg tudjanak a diákok felelni.

Az első negyedévben a következő témakörökkel foglalkoztunk:

* hatványozás
* betűs kifejezések
* nevezetes azonosságok.

A betűs kifejezésekkel történő műveletvégzés mindig nehezen megy a diákoknak. Át kellett ismételni a számolási szabályokat, a zárójelek használatát. Szükség volt a régebbi ismeretek felelevenítésére, sőt néhány esetben a tanulására, mozgósítására, összeillesztésére, felhasználására. Sokat gyakoroltunk a diákokkal, igyekeztünk rögzíteni a nevezetes azonosságokat, mert később ez több témakörben is szerepet kap.

**3. Elért eredmények**

A diákok szívesen járnak a foglalkozásra, és aktívan részt vesznek rajta. Ezt mindenképpen jónak tartom.

Az első félévben szerzett matematika osztályzataik a tanulóknak a következők voltak:

**4. Együttműködés – kivel, milyen formában és témában**

Együttműködés külső partnerrel nem volt.

**5. Javaslatok**

---

**Lőrincz Mónika**

**mentortanár**

**Tanulócsoport 4.**

**Mentortanár: Pósáné Puskás Nikolett**

**Tanulócsoport fejlesztési területe: tanulásmódszertan és szociális kompetenciafejlesztés**

**Időpontja, helyszíne: Kedd, 8. óra, Könyvtár**

**1. Tagintézményi tanulócsoportba bevont tanulók és mentorok létszámadatai**

Mentorok létszáma: 1 fő (Pósáné Puskás Nikolett)

Tanulók létszáma jelenleg: 4 fő

* 1. **Volt-e változás az induló létszámhoz képest, ha igen, miért?**

A tanulócsoport 5 fővel indult, majd Faur Annamária kimaradását követően új tagot soroltunk a csoportba, XY (2. félévtől).

1. **A bemeneti mérések és az egyéni fejlesztési tervek alapján a fejlesztés, megsegítés fő területei**

A bementi mérésnél megjelenő problémákra reagálva készítettem el a fejlesztési terveket. Ahol motivációs probléma párosult bármely területen mutatkozó nehézséggel, ott főként a tanulási motiváció serkentése és különböző tanulási körülmények, valamint technikák megismerése volt a fejlesztő foglalkozás témája. Ahol a tanulói kérdőív és az osztályfőnöki tapasztalatok alapján mutatkozott veszélyeztető tényező, rizikófaktor vagy szociális probléma, ott főként szociális kompetenciafejlesztést végeztem.

Ezek alapján a szűkebb témakörök az alábbiak voltak:

* probléma feltárása
* napirend, napi rutin kialakítása, tanulási rend, tanulási környezet kialakítása
* erőforrások feltérképezése
* tanulási és jegyzetelési technikák
* önismeret, önértékelés
* értékrend
* lényegkiemelés, szövegértelmezés
* koncentráció fejlesztés, következtetési képesség fejlesztése

1. **Elért eredmények**

A tanulók közül 4 fő az, aki rendszeresen vesz részt a foglalkozásokon. A 4 fő esetét tekintve elmondható, hogy 3 vonatkozásában jó úton haladunk. Ebből 2 fő esetében sikerült a tanulási motivációt növelni, eredményeik kis mértékben javultak, bár félévi bukást azért 2-4 tantárgyból produkáltak. Ezen az úton haladva ez az eredmény év végére javítható lesz. 1 fő esetében a probléma feltárás során kiderült, hogy nem a képességeink megfelelő képzési formát választotta, így a mentorálásom segítségével körvonalaztuk, hogy milyen lehetőségei vannak. Az elsődleges cél az ő esetében nem az, hogy a mi iskolánkból ne morzsolódjon le, hanem az, hogy az oktatási rendszerből ne essen ki, így önfejlesztéssel, pályaorientációval segítem őt a továbbiakban, és igyekszünk megtalálni azt az iskolát és oktatásformát, ahol ő sikeres tud lenni a következő tanévtől. A rendszeresen járó 4 tanuló közül 1 fő vonatkozásában nem sikerült semmilyen területen javulást elérni. Képességbeli problémái mellett a készségekkel és alapvető kompetenciákkal is problémája van. Ezek a nehézségek nagyfokú passzivitással párosulnak és a 3 hónap alatt nem tudtam olyan gyakorlatot vagy témát bevinni a foglalkozásra, amiben ő aktívan dolgozott volna, vagy érdekelné őt. Teljes mértékben elzárkózik minden feladat és munkavégzés elől. Nem partner a segítő folyamatban. Meglátásom szerint ő lemorzsolódó lesz.

1. **Együttműködés – kivel, milyen formában és témában**

* A Csongrád Megyei Pedagógiai Szakszolgálat Szentesi Tagintézményének gyógypedagógusával tartottunk 2 konzultációt a módszertan miatt.
* 1 fővel kapcsolatban folyamatos konzultációban vagyunk a Hódmezővásárhelyi Családsegítő Központ munkatársával, a pedagógiai szakszolgálattal, az iskolapszichológussal, és az osztályfőnökkel.

1. **Javaslatok**

Sokrétű problémával küzdenek a csoportomba járó diákok és nagyon nehéz a heti 1 órában személyre szabottan foglalkozni velük. Segítené a munkát és talán eredményesebbé tenné, ha lehetőség lenne csoportbontásra. Ezt indokolná a problémák eltérő minősége és foka.

**Pósáné Puskás Nikolett**

**mentortanár**

**Tanulócsoport 5.**

**Mentortanár: Szatmári József**

**Tanulócsoport fejlesztési területe: matematika**

**Időpontja, helyszíne: Kedd, 0. óra, G4-es terem**

1. Volt-e változás az induló létszámhoz képest, ha igen, miért?

2019. január elején ZS tanulói jogviszonya megszűnt, ezért a tanulócsoportból törölve lett.

2. A bemeneti mérések és az egyéni fejlesztési tervek alapján a fejlesztés, megsegítés fő területei:

A természetes számkörben a négy alapművelettel mindenki magabiztosan tudott dolgozni, egész számok, illetve racionális törtszámok körében viszont nem. Így ez volt az egyik fő terület. Logikus gondolkodás, következetesség és átlátható munka iránti igény volt a másik fő terület. Emellett az aktuális matematikaórai anyag elsajátítása és korrepetálása.

3. Elért eredmények:

Igazán nagy eredmény KL tanulónál látható, szinte teljesen fel tudott zárkózni az osztálytársaihoz. HG és VS esetén már nem ilyen jók az eredmények, de ők is fejlődtek. SB 2018. december közepe óta nem jár rendszeresen a foglalkozásokra így az ő fejlődése megállt. Valószínűleg őt ki kell venni a programból. KB nem fejlődött, valamint kiköltözött a kollégiumból, így a reggeli foglalkozásokra nem tud járni a második félévtől. Ezért átkerül a másik matematika tanulóicsoportba, ahol számára kedvezőbb a foglalkozások időpontja.

4. Együttműködés – kivel, milyen formában és témában:

SB-n kívül a csoport minden tanulója együttműködő, a foglalkozásokon megjelennek. Csak betegség esetén hiányoznak. Bármilyen témára nyitottak. Ők is megértették, hogy segítségre van szükségük, ezt a segítséget pedig elfogadják.

5. javaslatok:

A foglalkozásokból ki kellene venni a Solymosi Bernadettet, mert nem hajlandó járni. A csoport többi tagjának szüksége van még fejlesztésre. Ha KL fejlődése ilyen ütemben halad, akkor elgondolkodtató, hogy esetleg a következő ciklus után kivegyük a programból. Személy szerint a foglalkozások időpontján nem változtatnék.

**Szatmári József**

**mentortanár**

Szentes, 2019. január 30.